《宋节妇》
元代·郭奎

白石何凿凿，流水亦汤汤。女子竭名节，矢死临路傍。

父兄夙有竭，夫亦儒者良。昔恐行露濡，今值豺与狼。

辱身义所重，性命如朝霜。被发就深渊，瞻彼天苍苍。

将贻共姜美，不愧曹娥伤。妇道日云替，尔独循纲常。

临难不苟免，烈哉丈夫行。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。